Carsten Hansen (S), 2002-02-06:
Jeg hæftede mig ved, at fru Helle Sjelle sagde, at det ikke var nemt.
Nej, der er jo ingen, der har lovet os, at det skulle være nemt at være medlem af det danske Folketing.
Men alligevel opfattede jeg det lidt som en åbning.
Jeg vil spørge fru Helle Sjelle, om Det Konservative Folkeparti er indstillet på at få delt det her lovforslag i mindst to, således at vi kunne behandle det omkring detailhandelen for sig selv og landzonebestemmelser for sig selv.
Det synes jeg er lidt afgørende vigtigt også set i forhold til det der kissejav, som ministeren har haft med at få slået alle de her love sammen, og tidligere havde vi det jo sådan.
Det andet, jeg vil spørge om, er: Lægger fru Helle Sjelle og hendes parti ikke vægt på det, hvad Danmarks Handelsstandsforeninger skriver i deres høringssvar?
De skriver, at det på sigt vil det få langt større negative konsekvenser for beskæftigelsen, erhvervslivet og den kommunale økonomi i de fleste omegnsbyer og større byer.
Der vil udvikle sig aflastningsområder med større detailbutikker, end de fleste folketingsmedlemmer og lokale politikere, især fra regeringspartierne, forestiller sig nu.
Når politikere fra regeringspartierne i presseudtalelser derfor konkluderer, at lovforslaget, hvis det vedtages, ikke vil skabe de mindre bysamfunds forretningsliv, så er det en situation, der ikke er holdbar. Jeg vil gerne bede om fru Helle Sjelles kommentar til det her bidrag fra De Danske Handelsstandsforeninger.
Vi er skam ikke sure, må jeg sige til ministeren.
Politik skal jo også være sjovt, det handler jo også om ordentligt samvær, men vi har vel lov til at påpege, hvad vi synes er problemerne i det her, og vi synes, det er et problem, at to så vidtgående love, der har betydning for folks udfoldelsesmuligheder og også for livet i det her land, er slået sammen i et miskmask.
Vi har også lov til at påpege, at
der kunne have været tilrettelagt en anden procedure i forhold til høringsfasen, således at man havde haft mulighed for at indarbejde det, som man så ville stille ændringsforslag om, for det viser sig, at man måske ikke helt mener det, man har skrevet, eller hvordan skal det forstås?
I forhold til det med butikscentre er det jo rigtigt, at man ikke kan lave en Bilka eller en OBS, men man kan lave større bycentre.
Men jeg må lige høre: Er det ikke sådan, at hvis kommunerne siger, at de kommer til at skønne, om der er en særlig planlægningsmæssig begrundelse for større butikker, og de er jo i realiteten selv både lokalplanmyndighed og kommuneplanmyndighed, så forsvinder detailhandelsloven jo i realiteten, og det er det, De Samvirkende Købmænd og andre advarer imod.
Vi kan altså risikere at få store centerdannelser i bykernerne, som vil fjerne detailhandelen fra de små områder - vindere og tabere.
Det har ministeren ikke forholdt sig til.
Så har jeg slet ikke hørt ministeren forholde sig til alle de spørgsmål, vi har stillet om det åbne land og landzonen.
Mener ministeren ikke, at vi i forhold til gyllebeholdere dog i det mindste kunne stille det krav, at de skulle fjernes igen, når de ikke var brugbare mere, ligesom vi gør med vindmøller.
Det kunne dog være interessant at høre ministerens holdning til det.